钦定古今图书集成/明伦汇编/官常典/第603卷 > 郭绪
## 钦定古今图书集成/明伦汇编/官常典/第603卷 > 郭绪

按《开封府志》：“绪字继业，太康人。成化庚子举于乡，明
年登进士，授户部主事，历云南布政司参议。云南去
京师万馀里，佥谓非宜，曰：‘分也。抵任日，事事不弛。先
是迤西有蛮曰思六，越金沙江界，据地千里，积二十
年，拒不受抚，势益猖獗。镇抚合议以剿请，事下公卿
议抚之便。孝宗重用兵，从之。诏与按察副使王同行’”，
旬馀，抵金齿。参将卢和统兵拒所据地二程许而次。
遣官持檄往者，皆留而不报。卢还军，语其故，且戒勿
迫。绪曰：“吾受国恩，报称正在此。如公言，若臣节何！”单
骑从数人行，旬日至南甸，崖突不可骑，乃斩荆，徒步
挽绳以登。又旬日，至一大泽。戛都土官以象与乘之，
上雾下沙，晦淖迷踬，而行愈力，旬日至孟赖，去金沙
江仅二舍，茇次手为檄，遣人持过江，谕以朝廷招徕
之意。蛮人相顾，惊曰：“中国官今亦至此乎？”即发蛮兵，
率象马数万，夜过江，抵其所，持长槊劲弩，露刃环数
重。有译者泣报曰：“贼刻日且焚杀，奈何？”曰：“尔译亦世
受国恩，不以死报，乃为间耶？”拔所佩剑指示曰：“明日
我渡江，言者斩！”思六既见檄谕祸福明甚，即遣蛮长
数辈来听命，且馈土物供具，悉却之，乃奉宣敕榜，且
与语云云。大率先叙其劳，次伸其冤，然后责其叛罪。
思六闻之，俯伏泣下，请归侵地。绪曰：“此固我圣天子
意也。”宣言许之，皆稽首称万岁，欢声动地。因责卢参
将先所使人出以归之。卢使人得报驰至，则已撤兵
归地，受纶书矣。归至省城，镇巡以状闻于朝，佥谓且
有殊擢。越三年，仅陞四川督储参政。正德丙寅，始以云南功加俸一级，致仕归，卒。所著有《学吟稿》《抚蛮录》，
藏于家。